Κανονισμός (ΕΚ) αριθ. 575/2001 της Επιτροπής

της 23ης Μαρτίου 2001

για την παρέκκλιση, όσον αφορά την προσωρινή παύση καλλιέργειας, από τον κανονισμό (ΕΚ) αριθ. 2316/1999 σχετικά με τις λεπτομέρειες εφαρμογής του κανονισμού (ΕΚ) αριθ. 1251/1999 του Συμβουλίου για τη θέσπιση καθεστώτος στήριξης των παραγωγών ορισμένων αροτραίων καλλιεργειών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1251/1999 του Συμβουλίου, της 17ης Μαΐου 1999, για τη θέσπιση καθεστώτος στήριξης των παραγωγών ορισμένων αροτραίων καλλιεργειών(1), όπως τροποποιήθηκε τελευταία από τον κανονισμό (ΕΚ) αριθ. 1672/2000(2), και ιδίως το άρθρο 9,

Εκτιμώντας τα ακόλουθα:

(1) Η επιλεξιμότητα στην ενίσχυση βάσει της έκτασης στο πλαίσιο του γενικού καθεστώτος που αναφέρεται στο άρθρο 2 παράγραφος 3 του κανονισμού (ΕΚ) αριθ. 1251/1999 εξαρτάται από την υποχρέωση προσωρινής παύσης καλλιέργειας των γαιών.

(2) Στις παραγράφους 2 και 3 του άρθρου 19 του κανονισμού (ΕΚ) αριθ. 2316/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 2860/2000(4), διευκρινίζεται ότι η περίοδος της παύσης καλλιέργειας πρέπει να αρχίσει το αργότερο στις 15 Ιανουαρίου και δεν επιτρέπεται καμία γεωργική παραγωγή επί των εκτάσεων που έχουν παύσει να καλλιεργούνται.

(3) Μετά από τα υγειονομικά μέτρα που ελήφθησαν από τις εθνικές αρχές στο πλαίσιο της καταπολεμήσεως της διαδόσεως του αφθώδους πυρετού, δεν μπορεί να διατηρηθεί ο κανονικός ρυθμός σφαγής των μη προσβεβλημένων ζώων. Εκ του γεγονότος αυτού, ένας εξαιρετικά μεγάλος αριθμός ζώων θα πρέπει, σε μια πρώτη φάση, να παραμείνει και να διατραφεί στην εκμετάλλευση.

(4) Πρέπει να ληφθεί κάθε μέτρο που μπορεί να συμβάλει ώστε αυτό να γίνει με όρους που σέβονται την καλή διαβίωση των ζώων.

(5) Η προσωρινή χρήση των εκτάσεων που έχουν παύσει να καλλιεργούνται, στο πλαίσιο του καθεστώτος των αροτραίων καλλιεργειών, μπορεί να συμβάλει στο να αμβλυνθεί η κατάσταση αυτή. Πρέπει, συνεπώς, να δοθεί άδεια στις αρμόδιες εθνικές αρχές να επιτρέψουν, σε περιπτώσεις δεόντως αιτιολογημένες, την προσωρινή χρήση των γαιών που έχουν παύσει να καλλιεργούνται από την έναρξη ισχύος των πρώτων περιοριστικών μέτρων μετακινήσεως των ζώων. Ενδείκνυται ωστόσο να προβλεφθούν μέτρα για να διασφαλίσουν την τήρηση του μη κερδοσκοπικού χαρακτήρα της χρήσης των γαιών αυτών.

(6) Λαμβάνοντας υπόψη την κατάσταση των γεωργών, επιβάλλεται η άμεση θέση σε ισχύ του παρόντος κανονισμού.

(7) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά παρέκκλιση από το άρθρο 19 παράγραφοι 2 και 3 του κανονισμού (ΕΚ) αριθ. 2316/1999, τα κράτη μέλη δύνανται να επιτρέψουν, σε περιπτώσεις δεόντως αιτιολογημένες, στους παραγωγούς που βρίσκονται σε ζώνες που υπόκεινται σε περιορισμούς μετακινήσεως των ζώων λόγω της εμφανίσεως εστιών αφθώδους πυρετού, να χρησιμοποιήσουν τις εκτάσεις που έχουν προσωρινά παύσει να καλλιεργούνται για την παραμονή και τη διατροφή των ζώων από την 1η Μαρτίου έως τις 30 Απριλίου 2001.

Άρθρο 2

Τα κράτη μέλη λαμβάνουν όλα τα αναγκαία μέτρα για να διασφαλίσουν την τήρηση του μη κερδοσκοπικού χαρακτήρα της χρήσης των εκτάσεων που έχουν προσωρινά παύσει να καλλιεργούνται.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Ειρημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 23 Μαρτίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 1.

(2) ΕΕ L 193 της 29.7.2000, σ. 13.

(3) ΕΕ L 280 της 30.10.1999, σ. 43.

(4) ΕΕ L 332 της 28.12.2000, σ. 63.